Johs. Poulsen (RV), 2009-04-24:
Så vidt jeg ved, er det det første lovforslag, vi har til behandling på kommunalområdet, efter vi har fået en ny minister på området.
Jeg vil da gerne fra Det Radikale Venstres side byde velkommen til den nye minister.
Vi er glade for i Det Radikale Venstre, at vi på ny har fået en betitlet indenrigsminister.
Vi synes ikke, at eksperimentet med et velfærdsministerium, som det tidligere lå, var det bedste i verden, så vi glæder os rigtig meget til det fremadrettede arbejde, og vi er i øvrigt glade for de meldinger, som den nye minister er kommet med om kommunalpolitikken, som i al fald i høj grad matcher nogle af de tanker, vi også gør os.
Så nu må vi jo se, om vi fremadrettet er i stand til at føre det ud i livet.
Derfor er det en helt grundlæggende, vigtig debat.
Vi synes så, at det er vigtigt at slå fast, at det set med vores øjne ikke forholder sig sådan, at udligning er en egentlig videnskab, hvor man kan nå frem til neutrale ordninger, som så at sige kan udarbejdes af embedsmænd eller af eksperter, og så ser verden bare sådan ud.
Udligning er også i et eller andet omfang politiske valg mellem forskellige hensyn, som skal tages.
Og der er jo vigtige hensyn i udligningstankegangen.
Det er jo en delikat balance mellem det at have rimelige muligheder for at løse de opgaver, man qua lovgivningen er tillagt, og så de muligheder, som man kan påtage sig frivilligt, uden at der nødvendigvis er lovgivningsmæssige krav om det, altså en balance mellem mulighederne for at løse de opgaver på den ene side og på den anden side set det at have en situation, hvor netop det at tage egne initiativer til at skabe vækst og udvikling i en kommune, så man også på den måde sikrer eller forbedrer sit økonomiske grundlag.
Det vil med andre ord ikke med vores øjne være hensigtsmæssigt at skabe en situation med en total udligning, altså hvor det er sådan, at man alle steder i landet har fuldstændig de samme objektive vilkår for at lave service og opgaveløsning.
Det vil nemlig betyde, at man samtidig fjernede ethvert incitament til selv at skabe vækst og udvikling i sit eget område.
Jeg vil gerne sige, at vi fra Radikale Venstres side overordnet er godt tilfredse med den udligningsreform, som blev lavet for et par år siden, af den simple grund at den helt overordnet havde til hensigt at flytte penge fra en række af de kommuner, som havde de højeste indkomster som grundlag for deres virksomhed, altså havde de højeste gennemsnitlige skattepligtige indkomster hos borgerne, til de kommuner, som havde de laveste.
Det er jo blevet undersøgt i mellemtiden, hvorvidt det rent faktisk også har virket, at man har flyttet penge på den måde, og det har virket.
Helt overordnet set
er det sådan, at den intention, som lå bag den udligningsreform, rent faktisk er ført ud i livet, og det synes vi er et væsentligt resultat at konstatere.
Så er det selvfølgelig sådan med udligningsspørgsmål, at man hele tiden får nye informationer ind, der kan give anledning til, at man bliver klogere.
Sådan har det faktisk været i alle årene bagud, når man har diskuteret udligning, og derfor justeres der fra tid til anden på, hvad man tager ind, og hvad man ikke tager ind, altså også med afsæt i nogle politiske valg.
I det her tilfælde er vi så via den nedsatte arbejdsgruppe nået frem til, at der i al fald skal foretages en række mindre justeringer på det, som blev lavet for et par år siden, fordi der er nogle felter, hvor det kan det laves bedre.
Der har allerede været talt om det i debatten mellem ordførerne, og man kan selvfølgelig sige, at de, der så får nogle flere penge nu eller får nogle forbedringer nu, er blevet snydt i 2 år.
For udligningssystemet er jo i et eller andet omfang et nulsumsspil, som betyder, at hvis nogle skulle have haft nogle flere penge i de 2 år, skulle de have været taget et andet sted fra.
Det er jo lige nøjagtig den politiske debat.
Men hvad der måske er endnu mere væsentligt
er, at der i forligsaftalekredsen desuden er enighed om fremadrettet at se på specielt de to områder, der har været rejst kritik af, nemlig spørgsmålet om de socioøkonomiske forhold og spørgsmålet om vækstkommunernes forhold.
Det glæder vi os til at vi kan komme i gang med.
Det mener vi at der er grund til, og vi har også lavet en aftale, der betyder, at det så hurtigt, som det overhovedet kan blive belyst, vil kunne føres ud i livet, såfremt der skal laves ændringer.